Caroline Stage Olsen (M), 2026-01-08:
Tak for det, formand.
Indledningsvis vil jeg gerne kvittere for modtagelsen af lovforslaget, og jeg vil også gerne takke ordførerne for de bemærkninger, der har været til lovforslaget.
En bredbåndsforbindelse i væggen derhjemme kræver et kabel, som er gravet ned i jorden udenfor.
Mobildækning kræver en antenne i området, altså en antenne på en eksisterende konstruktion eller på en mast, som er bygget til formålet.
Det er det, som lovforslaget her handler om, nemlig at vi sikrer gode rammer for at udbygge vores fysiske teleinfrastruktur, og det gør vi.
Samtidig prøver vi også at sikre nogle gode rammevilkår for teleinfrastruktur gennem nogle nye tiltag.
Lovforslaget bygger på forordningen, som gælder direkte, og derfor vil jeg gerne medgive, at det kan være en lille smule svært at læse lovteksten.
For det skal være nemt at forstå, selv om loven kan være en lille smule lang at læse.
På nogle punkter, forhåbentlig, bliver det dog også nemmere.
Med det her lovforslag ophæver vi masteloven, vi ophæver graveloven, og vi ophæver også enkelte bestemmelser i teleloven.
I stedet for indfører vi en ny hovedlov, nemlig teleinfrastrukturloven, ikke i dag, men forhåbentlig snart, og loven viderefører de gode gældende regler, som ikke er dækket af forordningen, f.eks. at mobiloperatører fortsat har adgang til at opsætte mobilantenner på de fleste bygninger.
Sådan har det været siden 1999, og sådan vil det stadig være i 2026, men vi viderefører den ikke kun, for loven skal selvfølgelig også være med til at sikre nogle hurtigere tilladelser.
For det er vigtigt – det er jeg enig med Liberal Alliances ordfører og andre ordførere i; det er vigtigt, at langsom sagsbehandling ikke er en hindring for, at man bl.a. kan sætte en mobilmast op.
Fremover vil teleoperatører kunne klage til Digitaliseringsstyrelsen, hvis det tager mere end 4 måneder at få svar fra myndighederne på, om de kan bygge en ny mobilmast.
I lovforslaget kommer vi også med helt nye tiltag.
Fremover må offentlige myndigheder, der allerede udlejer et areal til en telemast, ikke kræve yderligere leje, hvis flere mobil operatører opsætter en telemast.
Vi indfører altså et forbud mod dobbeltleje, og det er rigtig god mening, også for teleoperatørerne.
Den danske telebranche har løbende foretaget nogle meget store investeringer i den danske digitale infrastruktur, og tak for det.
Telebranchen har i de seneste 5 år investeret mere end 50 mia. kr. i udbygning og opgradering af vores teleinfrastruktur, og det er historisk højt sammenlignet med tidligere perioder, og det er jeg som digitaliseringsminister rigtig glad for.
Jeg er derfor også glad for at kunne præsentere et lovforslag, som bidrager til, at de høje investeringer i digital infrastruktur kan fortsætte i de kommende år.
Vi bakker fuldt ud op om princippet om markedsbaseret udrulning af digital infrastruktur.
Jeg står naturligvis til rådighed og for besvarelse af de spørgsmål, som udvalget måtte have, i det videre udvalgsarbejde under udvalgsbehandlingen.
Og så vil jeg gerne afslutningsvis takke for den interesse, der har været for lovforslaget, og jeg ser frem til, at vi kan diskutere nogle af de knaster, der stadig måtte være, under udvalgsbehandlingen.